b'\n_START_ARTICLE_\nVr\xc5\xa1a\n_START_PARAGRAPH_\nVr\xc5\xa1a je ribolovna priprava, s katero se lovijo ribe, raki, redkeje pa tudi dvo\xc5\xbeivke in mehku\xc5\xbeci. Uporaba vr\xc5\xa1 sega \xc5\xbee v pradavnino, kar dokazujejo mnoge arheolo\xc5\xa1ke najdbe tovrstnih priprav povsod po svetu._NEWLINE_Vr\xc5\xa1a je sestavljena iz ko\xc5\xa1a, v katerem je nastavljena vaba, vstopne odprtine in vrvi s plovcem, ki hkrati ozna\xc4\x8duje lego vr\xc5\xa1e v vodi in omogo\xc4\x8da njeno izvla\xc4\x8denje. Vr\xc5\xa1e so sestavljene tako, da \xc5\xbeival vstopi v ko\xc5\xa1 skozi konusno odprtino, ki je dvignjena od tal in je na notranji strani vr\xc5\xa1e le malo \xc5\xa1ir\xc5\xa1a od merske \xc5\xbeivali, kateri je namenjena. Po navadi se vr\xc5\xa1e polaga zve\xc4\x8der ali pono\xc4\x8di._NEWLINE_V preteklosti so bile vr\xc5\xa1e izdelane iz \xc5\xa1ibja, danes pa so po navadi izdelane iz kovinskega ogrodja, okoli katerega je ovita kovinska ali iz vrvi stkana mre\xc5\xbea._NEWLINE_V Sloveniji je danes v sladkih vodah prepovedan lov z vr\xc5\xa1ami. V preteklosti, ko je bil tak lov \xc5\xa1e dovoljen so pletli vr\xc5\xa1e iz vrbovih \xc5\xa1ib, obro\xc4\x8di pa so bili narejeni iz lesa \xc4\x8drnega bezga, saj sta ti dve vrsti lesa najbolj odporni na vodo.'